b'\n_START_ARTICLE_\nNirvana\n_START_PARAGRAPH_\nNirvana er en ideell tilstand av ro, harmoni, fred, stabilitet eller glede; det som helt av seg selv er n\xc3\xa5r uro, ufred, forvirring og lidelse opph\xc3\xb8rer. I de indiske religionene buddhisme, jainisme og hinduisme er nirv\xc4\x81na (fra sanskrit \xe0\xa4\xa8\xe0\xa4\xbf\xe0\xa4\xb0\xe0\xa5\x8d\xe0\xa4\xb5\xe0\xa4\xbe\xe0\xa4\xa3, indiske pali: Nibb\xc4\x81na -- kinesisk: \xe6\xb6\x85\xe6\xa7\x83) bokstavelig \xc2\xabd\xc3\xb8 ut\xc2\xbb eller \xc2\xabslukke\xc2\xbb, og er h\xc3\xb8ydepunktet for yogiens streben etter frigj\xc3\xb8ring. Hinduisme og jainisme bruker ordet nirvana ogs\xc3\xa5 for \xc3\xa5 beskrive en tilstand av moksha, og ordet er omtalt i flere hinduistiske, tantiske tekster foruten Bhagavad Gita._NEWLINE_Nirvana er en tilstand man kommer inn i._NEWLINE_Nirvana inneb\xc3\xa6rer (i buddhismen) at innbilninger og forutinntatthet, gr\xc3\xa5dighet, hat, lidelse, arroganse og misunnelse \xe2\x80\x93 de s\xc3\xa5kalte sinnsgiftene \xe2\x80\x93 utslukkes, det vil si det som binder og styrer menneskesinnet i vanemessige tanke- og handlingsm\xc3\xb8nstre, og som er den egentlige \xc3\xa5rsaken til lidelse. N\xc3\xa5r sinnsgiftene opph\xc3\xb8rer, forsvinner samtidig \xc3\xa5rsakene til lidelse. Veien til \xc3\xa5 realisere denne frigj\xc3\xb8ringen, nirvana, heter den \xc3\xa5ttedelte vei. En som har oppn\xc3\xa5dd Nirvana i dette livet, kan etter sin d\xc3\xb8d velge \xc3\xa5 bryte ut av samsara og aldri mer bli gjenf\xc3\xb8dt. Det kalles \xc3\xa5 g\xc3\xa5 inn i parinirvana._NEWLINE_Nirvana er ikke sammenlignbart med kristendommens begrep for \xc2\xabhimmelen\xc2\xbb, det vil si et personlig evig liv etter ens fysiske d\xc3\xb8d. Nirvana er derimot den virkeligheten som et menneske som har kvittet seg med sinnsgiftenes illusjoner befinner seg i, noe som er h\xc3\xb8yst mulig mens man lever. Buddha omtalte denne endelige tilstanden kun med negasjoner: \xc2\xabDet uskapte\xc2\xbb, \xc2\xabdet ubetingede\xc2\xbb, \xc2\xabdet uf\xc3\xb8dte\xc2\xbb, \xc2\xabdet ud\xc3\xb8delige\xc2\xbb. Det ville v\xc3\xa6re \xc3\xa5 misoppfatte nirvanas transcendente, absolutte natur \xc3\xa5 tilskrive det affirmative begrensende egenskaper.'